Russiske jagerfly har natten til mandag to gange krænket ukrainsk luftrum over Sortehavet, oplyser Ukraines forsvarsministerium ifølge det russiske nyhedsbureau Interfax.

Det fik det ukrainske forsvar til at sende egne jagerfly op for at afskære de russiske.

- Dette forhindrede provokationer under to krænkelser af luftrummet, lyder det i erklæring fra de ukrainske myndigheder, der ikke giver flere detaljer om episoden.

Regeringsbygning delvist besat

Mandag eftermiddag er der endvidere meldinger om, at prorussiske demonstranter har besat første sal af den regionale regeringsbygning i byen Donetsk i det østlige Ukraine.

En journalist fra Reuters, der befinder sig på fjerde sal i bygningen siger, at demonstranterne har indtaget første sal, men er ude af stand til at komme højere op, fordi elevatorerne er sat ud af funktion, og dørene til trapperne er blevet lukket.

Bygningen er på 11 etager, og den har været under russisk flag i stedet for ukrainsk de seneste tre dage.